《春日集郑仲蔚环翠亭拈四支韵》
明代·佘翔

荣阳谁似郑当时，爱客开尊花满枝。槛外翩翩穿蛱蝶，檐前恰恰啭黄鹂。

谈深挥麈供茶椀，兴剧呼卢覆酒卮。风送香炉烟袅袅，春生书带草离离。

游鱼出水争相沫，归燕寻巢定不移。李郭神仙元我辈，应刘词赋总吾师。

藉兰欲待城头月，刻竹还敲谷口诗。弹铗歌来狂态发，唾壶击罢壮心悲。

留连醉后忘归路，倚杖柴门倒接䍦。

作者简介：福建莆田人，字宗汉，号凤台。嘉靖三十七年进士。任全椒知县。与御史议事意见相左，即拂衣罢去，放游山水以终。工诗，有《薜荔园诗稿》及《文草》。